Big Brother (Ελλάδα)

Σεζόν 1 (2001)

Η πρώτη σεζόν ξεκίνησε στον ANT1 τη Δευτέρα 10 Σεπτεμβρίου 2001 και είχε διάρκεια 113 ημέρες. Η 1η σεζόν τελείωσε στις 31 Δεκεμβρίου 2001, επίσης Δευτέρα. Η σεζόν χρησιμοποίησε την παραδοσιακή μορφή του Big Brother. Αυτή η σεζόν θεωρήθηκε ως πιο πετυχημένη σεζόν από τις 4 που είχε ο ANT1, με την μεγαλύτερη τηλεθέαση, σημειώνοντας εξαιρετικά υψηλά νούμερα τηλεθέασης και ευρεία κοινωνική απήχηση. Το φινάλε της πρώτης σεζόν συνέπεσε με τους εορτασμούς της Πρωτοχρονιάς του 2002 και προσέλκυσε άνω του 80% της τηλεθέασης.

Σεζόν 2 (2002)

Η δεύτερη σεζόν ξεκίνησε στον ANT1 στις 8 Μαρτίου 2002 και είχε διάρκεια 116 ημέρες. Η 2η σεζόν τελείωσε την 1η Ιουλίου 2002. Η δεύτερη σεζόν χρησιμοποίησε λίγο διαφορετική μορφή από την παραδοσιακή που χρησιμοποιήθηκε στην πρώτη σεζόν. Περιείχε σκηνές ακατάλληλες για ανηλίκους σε κάποιες στιγμές προβολής της και κατακρίθηκε γι' αυτές. Ωστόσο, σημείωσε και πάλι υψηλή τηλεθέαση.

Σεζόν 3 (2003)

Η τρίτη σεζόν ξεκίνησε στον ANT1 στις 10 Μαρτίου 2003 και είχε διάρκεια 113 ημέρες. Η 3η σεζόν τελείωσε στις 30 Ιουνίου 2003. Ήταν γνωστή με την ονομασία "The Wall" και ήταν παρεμφερής με το "The Battle", όπου το σπίτι χωριζόταν το μισό σε πολυτελές και το άλλο μισό σε φτωχικό, με τις δυο ομάδες να αγωνίζονται συνεχώς για το ποια θα περνάει τον χρόνο της στην πολυτελή μεριά. Αντίθετα με τις 2 πρώτες σεζόν, αυτή η εκδοχή δεν γνώρισε μεγάλη απήχηση στο κοινό, με αποτέλεσμα να μην επανέλθει το Big Brother για 2 έτη.

Σεζόν 4 (2005)

Στα μέσα του 2005, ο ANT1 αποφάσισε να επαναφέρει ξανά το Big Brother, με την τέταρτη σεζόν να ξεκινάει στον ANT1 στις 3 Οκτωβρίου 2005 με διάρκεια 88 ημέρες. Η 4η σεζόν τελείωσε στις 29 Δεκεμβρίου 2005. Η τέταρτη σεζόν είχε αλλάξει μορφή και εμφανίστηκε με την ονομασία "Big Mother". Στο "Big Mother", οι εννέα συγκάτοικοι έπαιρναν μέρος στο παιχνίδι μαζί τις μητέρες τους, με τις οποίες έπρεπε να συζούν κατά τη διάρκεια του παιχνιδιού. Οι μητέρες δεν μπορούσαν να κερδίσουν το έπαθλο, αλλά μπορούσαν να μείνουν με τα παιδιά τους μέχρι εκείνα να αποχωρήσουν. Τελικά, αυτό αποδείχτηκε ανεπιτυχές στα νούμερα τηλεθέασης και είχε ως αποτέλεσμα να αλλάξει το σόου στα μισά της διάρκειάς του και να ξαναγίνει ο παραδοσιακός Big Brother. Παρά αυτή την αλλαγή, εξακολουθούσε να μην έχει μεγάλη επιτυχία και έτσι ο ΑΝΤ1 εγκατέλειψε οριστικά το Big Brother.

Σεζόν 5 (2010)

Το τηλεοπτικό κανάλι Alpha TV ανακοίνωσε τον Ιούλιο του 2010 ότι είχε αγοράσει τα δικαιώματα του Big Brother και θα ξεκινήσει την δική του έκδοση μέσα στο 2010. Η διάρκεια της σεζόν ήταν 120 ημέρες και είχε 14 συγκάτοικους να διαγωνίζονται για το χρηματικό έπαθλο των 194.000 ευρώ. Το σόου το παρουσίαζε η Ρούλα Κορομηλά. 
Ο Alpha TV συνεργάστηκε με την ελληνική δορυφορική ψηφιακή συνδρομητική πλατφόρμα NOVA για να προσθέσει ένα 24ωρο κανάλι, το Big Brother στην πλατφόρμα τους, το οποίο ήταν παρόμοιο με το Big Brother: After Dark, όπως είχε πράξει και ο ΑΝΤ1 τις προηγούμενες σεζόν, αλλά κατόπιν απόφασης του Εθνικού Συμβουλίου Ραδιοτηλεόρασης διεκόπη λόγω προβολής ακατάλληλων σκηνών και βωμολοχιών. Το σόου ξεκίνησε την Κυριακή 3 Οκτωβρίου 2010 και έληξε την Κυριακή 30 Ιανουαρίου 2011. Το σόου μεταδιδόταν και στην Κύπρο μέσω του καναλιού Sigma TV.